এবারে হেমেন্দ্রবাবু একটু উত্তেজিত হয়ে বললেন, "দাদা আমাদের যৌথ সম্পত্তির সিংহভাগটাই গ্রাস করেছে! শুধু বাবার একটা ব্যাংক একাউন্ট থেকে প্রত্যেককে একলাখ করে টাকা দিয়েছিল! বাবার অনেকগুলো ব্যাংকেই টাকা ছিল! কিন্তু সে টাকা কাউকে দেয়নি! শুধু তাই নয়, বসতবাটি সমেত প্রায় দু'বিঘের মতো জমি, পুকুর — সব নিজে নিয়েছে। পরে কিছুটা জমি প্লট করে বিক্রি করে দিয়েছে। মায়ের চল্লিশ ভরি সোনার গয়না — তাও নিয়েছে! কাউকে কিচ্ছু দেয়নি। শুধু বাবা-মা ওর কাছেই থাকতো বলে ও বাবাকে দিয়ে সব সম্পত্তি নিজের নামে করে নিয়েছিল। আমরা বাকি তিন ভাই নিজেদের ক্ষমতায় বাড়ি করেছি। আমার অবস্থাই সব থেকে খারাপ! নিচে ওই দোকানঘরের ভাড়ার আয়ে আমার সংসার চলে। টাকার অভাবে মেয়েটার বিয়ে দিতে পারছি না, তাই দাদার কাছে হাত পেতেছিলাম! দাদা কিছু দিতে তো চাইলই না, উল্টে বলল, আমরা বাবা-মায়ের দায়িত্ব নিইনি, তাই কিছু দেবার প্রশ্নই আসছে না!"